
Aszparaginsavat és hisztidint egyaránt tartalmazó hexapeptid átmenetifém-komplexei

Szervezetünk egy-egy sejtjében másodpercenként több millió kémiai reakció megy végbe, melyekben a fémion és a fehérje közötti kölcsönhatásnak meghatározó szerep jut. Erre láthatunk példát a metalloproteinek esetében vagy egyes fehérjék – akár kóros, pl. neurodegeneratív betegségeket eredményező – konformációváltozása során.
Munkánk során két, a biológiai rendszerekben jelentős fémmegkötő helyet; aszparaginsavat és hisztidint egyaránt tartalmazó peptid átmenetifém-ionokkal való komplexképzését vizsgáltuk. Az általunk szintetizált AlaAlaAspAlaAlaHis-NH2 ligandum két egymástól elkülönült fémion-megkötőhelyet tartalmaz. A peptid N-terminális részén az egyszerű peptidekben is megvalósuló koordinációs módok mellett a harmadik helyen található Asp révén (NH2,N–,N–,β-COO–) koordináció alakulhat ki, illetve ettől függetlenül, a C-terminális részen az imidazolnitrogén – mint horgony – kötődésével (N–,N–,N–,N(Im)) koordinációjú komplex keletkezhet.
A hexapeptid Cu(II)-, Ni(II)- és Zn(II)-komplexeinek pH-potenciometriás, UV-Vis és CD-spektroszkópiás vizsgálatai azt mutatják, hogy a savas tartományban képződő (NH2,CO) koordinációjú komplexet a COO–-csoport és/vagy az N(Im) makrokelátként stabilizálja. Fiziológiás tartományban a Cu(II)-ionok esetében már (NH2,N–,N–,β-COO–) koordinációjú komplexek vannak jelen, a Ni(II)-ion esetében azonban az amidnitrogének deprotonálódása és az említett koordináció kialakulása kissé nagyobb pH-tartomány felé tolódik, mely során az oktaéderes geometriát síknégyzetes elrendeződés váltja fel.
Erősen lúgos tartományban a COO–-csoport nem csak a Ni(II)-, hanem a Cu(II)-ionok esetében is kiszorul a koordinációból, és a soron következő deprotonálódott amidnitrogén koordinálódik a fémionhoz. A Ni(II)-ionoknál emellett feltételezhető az N(Im)-ről induló (N–,N–,N–,N(Im)) koordináció megjelenése is. A Zn(II)-ionok lúgos tartományban hidrolízist szenvedtek.
Kétszeres fémfelesleg esetében a ligandum a Cu(II)-ionokat képes volt megkötni: a kétmagvú Cu2LH–4, illetve Cu2LH–5 összetételű komplexekben az (NH2,N–,N–,β-COO–) koordináció kiegészült az (N–,N–,N(Im)), illetve (N–,N–,N–,N(Im)) koordinációval.
A vizsgált rendszerek többségénél az NH2-csoportról induló, (NH2,N–,N–,β-COO–) koordináció nagyfokú kedvezményezettségét láthattuk az N(Im)-ről induló koordinációval szemben. A későbbiekben a harmadik helyen álló Asp jelentőségét kívánjuk mélyebben tanulmányozni annak a hasonló térkitöltésű, nem koordinálódó valinra való kicserélésével.



